# Alseikos

### Straipsnis iš Vikipedijos, laisvosios enciklopedijos.

Alseikos
[[Image:|250px]]
Savivaldybė | Šilutės rajonas
Seniūnija | Švėkšnos seniūnija
Gyventojų skaičius | 31 (2001 m.)

Alseikos – kaimas Šilutės rajone, 2 km į šiaurę nuo Švėkšnos, prie kelio Švėkšna-Veiviržėnai; per kaimą teka upelė Alsė (Švėkšnalės kairysis intakas), vakariniu pakraščiu – Švėkšnalė (Ašvos deš. intakas).

Alseikos ribojasi su Kalnalio, Stirpeikų, Jonikų ir Jurizdikos kaimais.

Alseikų vakariniame pakraštyje yra kapinaitės, dar vadinamos Maro kapais, apaugusios ąžuolais (plotas 1 ha).

## [taisyti] Istorija

Alseikų kaimas (služba Olseykiow) minimas 1695 m. Švėkšnos dvaro inventoriuje; tuomet čia buvo 9 ūkiai : Pilvinskio, Pušinskio, Šakinio, Darkšo, Jurjono, Olševskio, Bružo, Peciučio ir Toleikio.

XVIII a. pradžioje Švėkšnos dvaro valdytojai Grotusai už skolas Alseikų kaimą užstatė Švėkšnos klebonui Jurgiui Kazimierui Mordel-Voitkevičiui, o vėliau, kai dvarininkai neatidavė skolos, kaimas buvo paskirtas steigiamai altarijai.

1904 m. Alseikose pas ūkininką Urboną Švėkšnos grafas Adomas Plateris atlydėjo savo svečius Vilniaus generalgubernatorių kunigaikštį P. Sviatopolk-Mirskį, vėliau buvusį Rusijos Vidaus reikalų ministrą, Kauno gubernatorių Veriovkiną, prancūzų mokslininką Joseph de Baye (1853 – 1931 m.), tyrinėjusį lietuvių tautą ir jos papročius; jiems čia buvo surengtos kaimiškos vaišės ir pasisvečiavimas; jie gėrėjosi žemaičių tautiniais rūbais, dainomis ir šokiais ir stebėjosi kaimiečių svetingumu ir vaišingumu, o taip pat Urbono gražiu ūkiu.

Pirmo pasaulinio karo metu (1915 m. kovo 13 d.), vokiečiams užimant Švėkšną, Alseikų kaime vyko smarkus vokiečių ir rusų dalinių susišaudymas.

1938 metų pavasarį Alseikose, ūkininko Bliūdžiaus sodyboje, vyko studentų ateitininkų šventė, kurioje dalyvavo studentai iš Klaipėdos Prekybos ir Pedagoginio institutų, Kauno Vytauto Didžiojo universiteto, Dotnuvos Žemės ūkio akademijos.

1958-1972 m. Alseikose buvo „Švėkšnos“ tarybinio ūkio skyriaus raštinė, 1967 m. pastatyti ūkio grūdų ir chemikalų sandėliai.

Demografinė raida tarp 1923 m. ir 1997 m.
1923 m. | 1979 m. | 1997 m.
82 (14 ūkių) | 41 | 27 (14 ūkių)

## [taisyti] Žymūs žmonės

Alseikose gimė:

- Adelė Rauktytė-Judeikienė (g. 1936), pedagogė, Lietuvių kalbos instituto darbuotoja,
- Sigitas Poškus (g. 1957), pedagogas, poetas.

## [taisyti] Šaltiniai

- Šilutės rajono savivaldybės Fridricho Bajoraičio viešoji biblioteka. Šilutės kraštas. Enciklopedinis žodynas. Prūsija. Šilutė. 2000.
- Petras Sūdžius. Klaipėdos krašto kaiminystėje // Sudarytojas P.Čeliauskas. Švėkšna atsiminimuose, K., Aušra. 1999. P. 134.
- Alicija Rugytė. Švėkšna. Čikaga. 1974. P.:90-91, 284, 291, 447.

Rodomas puslapis "http://lt.wikipedia.org../../../a/l/s/Alseikos.html"

Kategorija: Šilutės rajono gyvenvietės

##### Views

- Straipsnis
- Aptarimas
- Dabartinė versija

##### Paieška